อ่าวแขวงเภา (หาดขนอม) นครศรีธรรมราช
Total Views: 3927 Daily Views: 1 No Comments
หาดท่าเรือเฟอรี่เก่า ไม่พลุกพล่าน ชุมชนชาวประมง ทางเลือกล่องเรือชมโลมา
แหล่งท่องเที่ยวนครศรีธรรมราช : อ่าวแขวงเภา (หาดขนอม)
อ่าวแขวงเภา เป็นหาดหนึ่งในบริเวณอาณาบริเวณของหาดขนอม (หาดขนอมนั้นเป็นชื่อเรียกรวมๆของหาดบริเวณนี้) อ่าวแขวงเภานี้เดิมชื่ออ่าวท้องแฝงเภาตั้งอยู่ทางใต้ของหาดท้องโหนด อ่าวแขวงเภาเป็นอีกหนึ่งหาดที่นักท่องเที่ยวนิยมมาพักผ่อนแต่ก็ถือว่ายังเงียบสงบ มีรีสอร์ทและร้านอาหารตั้งอยู่ริมหาด จุดเด่นของอ่าวแขวงเภาคือเป็นพื้นที่ของชุมชนชาวประมง มีสะพานปูนซึ่งแต่เดิมคือท่าเรือเก่าทอดของบริษัทเฟอรี่ไลน์ยาวออกไปในทะเล ชาวบ้านนิยมมาหย่อนเบ็ดตกปลาแถวนี้ จากมุมสะพานปูนสามารถมองย้อนกลับมาเห็นอ่าวแขวงเภาได้ทั้งอ่าวมีความสวยงาม
ที่อ่าวแขวงเภานี้เป็นอีกหนึ่งจุดที่สามารถออกเรือไปดูปลาโลมาสีชมพูได้เช่นกัน รวมถึงบริการรับออกเรือตกเบ็ด จัดโดยชมรมรักบ้านเกิดแขวงเภา นอกจากนั้นจากบริเวณสะพานจะมีทางแยกขึ้นไปหาดท้องชิงซึ่งเป็นหาดที่อยู่ติดกันคั่นด้วยภูเขา นักท่องเที่ยวสามารถเลี้ยวไปตามทางเดียวกับหน่วยของอุทยานแห่งชาติหาดขนอม-หมู่เกาะทะเลใต้ แต่เส้นทางขึ้นเขาเป็นเส้นทางที่เดินทางค่อนข้างลำบาก หาดท้องชิงจึงเหมาะกับรถกระบะหรือ 4×4 ในการไป ด้วยการที่ถูกภูเขาล้อมปิดนี้จึงทำให้หาดท้องชิงเป็นหาดที่เข้าถึงได้ยาก มีความเงียบสงบ แต่บริเวณหาดท้องชิงนี้ก็ยังมีที่พักของเอกชนให้บริการ
ชื่อเรียกอื่นๆ : อ่าวท้องแฝงเภา
ชื่อภาษาอังกฤษ : Ao Kwang Pao (Kwang Pao Bay)
แผนที่ : พิกัด 9.282018,99.845074
จากนครศรีธรรมราชมาตามถนนสาย 401 สุราษฏร์ธานี-นครศรีธรรมราช เลี้ยวเข้าถนนสาย 4014 เข้าอำเภอขนอม จากตัวเมืองขนอมจะผ่านสะพานข้ามคลองขุนนม ไปตามถนนสาย 4142 และต่อเข้าถนน 4150 จะมีป้ายให้เลี้ยวขวาไปทางอ่าวแขวงเภา
จากสุราษฏร์ธานีมาตามถนนสาย 401 สุราษฏร์ธานี-นครศรีธรรมราช เลี้ยวซ้ายไปตามทางสาย 4142 ทางเดียวกับไปท่าเรือดอนสัก เมื่อเลยท่าเรือดอนสัก เมื่อเข้าสู่จังหวัดนครศรีธรรมราชให้เลี้ยวซ้ายเข้าถนนสาย 4044 ไปตามป้ายบอกทางก็จะถึงอ่าวแขวงเภา
การติดต่อ : ชมรมรักบ้านเกิดแขวงเภา 083 094 6749
Address: หาดท่าเรือเฟอรี่เก่า ไม่พลุกพล่าน ชุมชนชาวประมง ทางเลือกล่องเรือชมโลมา